Ernst Röhm

Ernst Röhm (28 a viz Du 1887 e München - lazhet d'an 2 a viz Gouere 1934 e toull-bac'h Stadelheim (München)), a oa un ofiser alaman, ha krouer Sturmabteilung (SA).

 Röhm ha Hitler 
Ofiser en arme e voe Ernst Röhm e-pad ar Brezel-bed kentañ. Ne asantas biskoazh he dije kollet e vro ar brezel. E 1919 e voe degemeret e-touez pennoù-bras Reichswehr e Bavaria. Eno e kejas gant Adolf Hitler. Hemañ a laboure evit servijoù kuzh an arme, hag e c'hefridi a oa evezhiañ DAP (Deutsche Arbeiterpartei, Strollad Labourerien Alamagn), ur strollad politikel, o paouez bezañ savet gant Anton Drexler. An daou anezho a emezelas er strollad-se a-benn ar fin.

 SA 
E 1921 e voe skarzhet Anton Drexler gant Adolf Hitler, hag hemañ en em gavas e penn ar strollad. Gant Hitler e voe adaozet ar strollad en-dro gant ar pal rastellat muioc'h a izili nevez. Adprenañ a reas ivez ur gelaouenn sizhuniek anvet Völkischer Beobachter. Asambles gant Röhm e savjont SA (ar rochedoù gell), evit kaout ur servij-urzh d'ar strollad.

E miz Du 1923 e klaskas Hitler mont da ziskar  gouarnamant Bavaria. Gouzout a rae a-walc’h pegen poazh e oa aet an Alamaned rak aloubidigezh ar Ruhr gant arme Bro-C'hall hag hini Belgia. An taol-se a vez anvet “putsch an davarn”, hogen c'hwitet e voe gant Hitler, diwar-se e voe kaset eta d’an toull-bac’h, e-pad 13 miz. Da Volivia ez eas Röhm da repuiñ.

Gant Hitler e voe galvet en-dro, goude berzh ar strollad nazi e dilennadegoù miz Gwengolo 1930, hag adkemer a reas kiriegezh an SAed. A-benn 1932 e veze kontet war-dro 400 000 den SA, met gwelet fall e oant gant an dud abalamour d’o doareoù feuls, ar pezh a lakaas disoc’hoù an NSDAP en dilennadegoù da ziskenn.

Ernst Röhm a felle dezhañ mont pelloc’h gant an dispac’h, en ur lakaat e grabanoù war Reichswehr, ha lakaat an SA da vout un aozadur armet eus tuadur kleiz an NSDAP. Kement-se a zisplijas kalz da Hermann Göring (prezidant ar Reichstag) ha da Heinrich Himmler (penn an SS), gant-se e kendrec’hjont Hitler e oa Röhm oc'h irienniñ a-enep dezhañ. Adalek 1932 e oa savet reuz etre Röhnm ha Hitler, pa oa hemañ tostaet eus pennoù bed an ekonomiezh hag eus ar strolladoù kilstourmer, gant ar pal tapout prezidantelezh ar vro.

 Pennad kar 
 Nozvezh an Hirgontilli

 Notennoù 

Rummad:Tud an IIIe Reich
Rummad:Nazied
Rummad:Ganedigezhioù 1887
Rummad:Marvioù 1934
Rummad:Sturmabteilung